Document ID: 31999R0193

RÅDETS FORORDNING (EF) Nr. 193/1999 af 25. januar 1999 om ændring af forordning (EF) nr. 1015/94 om indførelse af en endelig antidumpingtold på importen af fjernsynskamerasystemer med oprindelse i Japan
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1),
under henvisning til forslag forelagt af Kommissionen efter høring af det rådgivende udvalg, og
ud fra følgende betragtninger:
A. TIDLIGERE PROCEDURER
(1) Rådet indførte ved forordning (EF) nr. 1015/94 (2) en endelig antidumpingtold på importen af fjernsynskamerasystemer med oprindelse i Japan.
(2) Rådet undtog udtrykkeligt de professionelle fjernsynskamerasystemer, der er opført i bilaget til den pågældende forordning fra anvendelsesområdet for antidumpingtolden; det drejer sig om professionelle kameraer fra den bedste del af markedet, som i teknisk henseende falder ind under varebeskrivelsen i artikel 1, stk. 2, i forordning (EF) nr. 1015/94, som ændret ved Rådets forordning (EF) nr. 2474/95 (3), men som ikke kan betegnes som kameraer til transmissionsformål.
(3) I oktober 1995 ændrede Rådet ved forordning (EF) nr. 2474/95 forordning (EF) nr. 1015/94, særlig med hensyn til definitionen af samme vare og med hensyn til visse modeller af professionelle fjernsynskamerasystemer, som udtrykkeligt var undtaget fra anvendelsesområdet for den endelige antidumpingtold.
(4) I oktober 1997 ændrede Rådet ved forordning (EF) nr. 1952/97 satserne på den endelige antidumpingtold for to berørte selskaber, nemlig Sony Corporation og Ikegami Tsushinki, i overensstemmelse med artikel 12 i forordning (EF) nr. 384/96 (i det følgende benævnt »grundforordningen«). Rådet undtog endvidere udtrykkeligt visse nye modeller af professionelle fjernsynskamerasystemer fra anvendelsesområdet for antidumpingtolden ved at indføje dem i bilaget til forordning (EF) nr. 1015/94 (i det følgende benævnt »bilaget«).
B. UNDERSØGELSEN VEDRØRENDE NYE MODELLER AF PROFESSIONELLE FJERNSYNSKAMERASYSTEMER
1. Procedure
(5) Senere underrettede fire japanske producenter/eksportører Kommissionen om, at de agtede at indføre nye modeller af professionelle fjernsynskamerasystemer på markedet i Fællesskabet og anmodede om at få indføjet disse nye modeller samt deres tilbehør i bilaget, således at de undtages fra anvendelsesområdet for antidumpingtolden.
(6) Kommissionen underrettede EF-erhvervsgrenen og iværksatte en undersøgelse, som begrænsedes til fastsættelsen af, om de pågældende varer falder ind under anvendelsesområdet for antidumpingtolden, og om forordning nr. 1015/94 bør ændres i overensstemmelse hermed.
2. Modeller til undersøgelse
(7) Der blev modtaget anmodninger for følgende modeller af fjernsynskamerasystemer, suppleret med de relevante tekniske oplysninger:
i) Ikegami Tsushinki Co. Ltd (i det følgende benævnt »Ikegami«)
- HDL-37 kamerahoved, der blev præsenteret som en efterfølger for HDL-30MA kamerahoved og som et kamera, der i overvejende grad anvendes i den medicinske og tekniske sektor
ii) Hitachi Denshi, Ltd. (i det følgende benævnt »Hitachi«)
- Z-ONE.DA kamerahoved, der blev præsenteret som en efterfølger for Z-ONE.D kamerahoved, og som sælges uden triax adaptor
- nyt tilbehør til Z-ONE.DA:
- CA-Z1A kamera adaptor, der blev præsenteret som en ny udgave af CA-Z1, og som anvendes sammen med Z-ONE.DA kamerahoved
- GM-8A søger, der blev præsenteret som standardsøgeren til Z-ONE.DA kamerahoved og en efterfølger for GM-5-R2 søgeren, som allerede er opført i bilaget
iii) Olympus Winter & IBE GmbH (i det følgende benævnt »Olympus«)
- OTV-S5 kamerakontrolenhed
- OTV-SX 2 kamerakontrolenhed
- MAJ-387N kamerahoved
- MAJ-387I kamerahoved
Alle de nævnte modeller blev præsenteret som modeller, der anvendes i den medicinske sektor
iv) Sony Logistics Europe B.V. (i det følgende benævnt »Sony«)
Nye DXC-D30WSPL-kameraserier, der blev præsenteret som en efterfølger for DXC-D30P-kameraserier og består af:
- DXC-D30WSP kamerahoved
- DXF-701WSCE søger
- VCT-U14 adaptor
og som sælges uden en triax adaptor.
3. Resultater
(8) Kommissionen foretog en teknisk undersøgelse, som også omfattede en detaljeret sammenligning af de berørte modeller og de forudgående modeller i bilaget, og den konstaterede, at de var næsten helt identiske. Endvidere berørte de små forskelle, der konstateredes, ikke tariferingen af disse fjernsynskamerasystemer som professionelle systemer. Kommissionen konkluderede derfor, at alle anmodninger om undtagelse skulle imødekommes. Kommissionen underrettede EF-producenterne og eksportørerne af de pågældende systemer om resultaterne og gav dem lejlighed til at fremsætte deres synspunkter. Da de interesserede parter ikke gjorde indsigelse mod Kommissionens konklusioner, anses alle modeller og tilhørende udstyr, der er nævnt i betragtning 7, for at være professionelle kameraer. Det følger heraf, at de bør undtages fra anvendelsesområdet for den gældende antidumpingtold for visse fjernsynskamerasystemer med oprindelse i Japan, og at bilaget bør ændres i overensstemmelse hermed -
UDSTEDT FØLGENDE FORORDNING:
Artikel 1
Bilaget til forordning (EF) nr. 1015/94 erstattes med vedlagte bilag.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. januar 1999.

Labels: 12
3
4
18